Gunvor Sartz

Gunvor Colbjørnsen Sartz (født 15. september 1898 i Kristiania, død 31. august 1988 i Bærum) var en norsk skuespiller, teaterinstruktør og pioner i arbeiderteaterbevegelsen.

Liv og virke 
Gunvor Sartz vokste opp på Jomfruland, hvor faren arbeidet som fyrvokter, og flyttet med sin familie til Stabekk i 1920. Hun ble skuespiller i Oslo, og spilte blant annet Hilde i Henrik Ibsens drama Bygmester Solness. Etter kort tid som skuespiller i Oslo, Stavanger og Trondheim, ble hun arbeidsledig, og i 1929 reiste hun til Berlin for å studere teaterinstruksjon hos teaterregissøren Erwin Piscator. Der ble hun kjent med arbeiderbevegelsens sosiale teatre. Hun hadde også et halvt opphold med teaterstudier i New York.

Hun vendte siden tilbake til Oslo, hvor hun i 1930 etablerte Det sociale teater i Tivoli, hvor både amatører og profesjonelle skuespillere medvirket i politisk ladede oppsetninger. Teatret holdt det gående til 1934.  Den radikale, politiske teaterformen ble videreført av Arbeidersamfunnets teater, senere Samfundsteatret, hvor Sartz var kunstnerisk leder fra 1935. Hun reiste også rundt i landet og holdt teaterkurs for arbeidsløs ungdom. Hun medvirket også i filmen Vårt daglige brød i 1934.

I 1930-årene hadde hun en ny periode i Tyskland, der hun var vitne til nazismens fremvekst og dominans. Hun vendte tilbake til Norge med et sterkt anti-fascistisk engasjement.

Under den tyske okkupasjonen drev Sartz politisk agitasjonsarbeid og hjalp mennesker å flykte til Sverige. Etter å ha blitt angitt, ble hun arrestert. Hun satt fengslet på Grini i to perioder. Etter krigen ledet hun en «Gjenreisningsturné» i Nord-Norge og var initiativtager bak etableringen av Hammerfest Studiescene i 1948. I 1945 var hun medstifter av Norsk Amatørteaterforbund.

Senere i livet engasjerte hun seg i Human-Etisk Forbund og Amnesty International.

Familie 
Gunvor Sartz var datter av fyrvokter Ole Colbjørn Johan Sartz (1849–1943) og Martha Bergh (f. 1869), og søster av illustratør og maler Eva Sartz.

Teaterroller i utvalg 
 1922: Fru Rømer i Geografi og Kærlighed av Bjørnstjerne Bjørnson, Deichmanske bibliotek, Schous plass
 1925: Hilde i Bygmester Solness av Henrik Ibsen, Trondheim Teater
 1925: Fatima i De Skadskudte av Nils Collett Vogt, Trondheim Teater
 1925: Sigrid i Til Sæters av Claus Pavels Riis, Trondheim Teater
 1926: Fru Ottesen i Kong Midas av Gunnar Heiberg, Trondheim Teater
 1926: Siri i Kjerringbytte, Trondheim Teater
 1927: Jomfru Berthelsen i Baldevins bryllup av Vilhelm Krag, Chat Noirs teaterturné
 1928: Fru Hardy i Pr il-stork av Marg Mayo, Lystspill-turneen
 1928: Frk. Garnett i Candida av George Bernhard Shaw, Centralteatrets turné

Bibliografi 
 Amatørteatret – brevkurs, Folkets brevskole, Oslo

Filmografi 
 1934: Vårt daglige brød

Referanser

Kilder 
 
 

Norske skuespillere
Personer fra Oslo
Norske motstandsfolk under andre verdenskrig